English: Yes, thank you very much, Mike. I completely agree that house building is fundamental to this, of course, and social house building. One of the reasons we have the ambitious 20,000 target for homes for social rent is exactly because of that. We absolutely have to have the supply to meet the demand. But, you know, it's not just about the roof and walls, although that roof and walls should be the best roof and walls that we can possibly put in place, and I'm delighted to say that our low-carbon social housing is the best in Europe as well, so, when you get your permanent home it's a very good home that you'll be very pleased to live in. This is not - . In fact, one of the things we enjoin our private sector partners to do is to build to the standard of our social housing. I can see my colleague Jenny Rathbone here - I can anticipate the question she's asking in her head. We will be bringing forward the building regulations to make sure that we force them to do so next year. So, I completely agree with you. I'm very happy to say very good things about The Wallich. The young man I was speaking of, who I met in your constituency yesterday, Mike, was working for The Wallich and helping with all of the good work he does. Matt's Cafe is, counterintuitively, run by an excellent young man called Tom. It's in St Matthew's Church and it's Matt's Cafe, and it's an excellent drop-in centre for anyone associated with homelessness or homelessness support. And it provides excellent food, and if you're able to pay for it, you can, and if you aren't able to pay for it, then you can have it for whatever you can afford or for nothing, and it's a commendable service we look to spread out. It's a very good example of a place that's friendly and welcoming, but which also allows you to access all the myriad services that you might require in order to get your life back on track. So, Matt's Cafe is a classic example of examples right around Wales where a host of services come together, so GPs, the outreach nurses, the drug addiction and substance abuse people, the mental health people, healthy living and eating people, relationships - all sorts of things you can find at Matt's Cafe. I feel as if I'm going to break into a rock song, although I think that one was called 'Alison's Cafe'. But I cannot commend that model enough, and it works really well for the centre of Swansea. In terms of finance, we gave the most generous housing support grant ever in the last financial year, and despite the temptation by every Member of the Senedd to do so, I'm not going to anticipate the draft budget, so you will have to just wait until my colleague Rebecca Evans says more about the next budget. But we are already at the point where we've got the most supportive housing support grant ever. And in terms of the definition, absolutely, and that's why the numbers have gone up so dramatically. This isn't about rough-sleeping; this is about anyone who does not have a permanent home where they can feel safe and well.
Welsh: Ie, diolch yn fawr iawn, Mike. Rwy'n cytuno yn llwyr bod adeiladu tai yn hanfodol yn hyn o beth, wrth gwrs, ac adeiladu tai cymdeithasol. Un o'r rhesymau y mae gennym ni darged uchelgeisiol o 20,000 o gartrefi ar gyfer rhentu cymdeithasol yw hynny yn union. Yn sicr, mae'n rhaid i ni fod â'r cyflenwad i ateb y galw. Ond, wyddoch chi, nid yw'n ymwneud â'r to a'r waliau yn unig, er y dylai'r to a'r waliau hynny fod y to a'r waliau gorau posibl y gallem ni eu darparu, ac rwy'n falch iawn o ddweud bod ein tai cymdeithasol carbon isel ni yw'r goreuon yn Ewrop hefyd, felly, pan fyddwch chi'n cael eich cartref parhaol, bydd hwnnw yn gartref da iawn y byddwch chi'n falch iawn o fyw ynddo. Nid yw hyn - . Yn wir, un o'r pethau yr ydym ni'n annog ein partneriaid yn y sector preifat i'w wneud yw adeiladu hyd at safon ein tai cymdeithasol ni. Rwy'n gweld fy nghyd-Aelod Jenny Rathbone yma - rwy'n gallu rhagweld y cwestiwn y bydd hi'n ei ofyn yn ei phen. Byddwn ni'n cyflwyno'r rheoliadau adeiladu i sicrhau ein bod ni'n eu gorfodi i wneud hynny y flwyddyn nesaf. Felly, rwy'n cytuno yn llwyr â chi. Rwy'n hapus iawn i roi canmoliaeth fawr i The Wallich. Roedd y dyn ifanc yr oeddwn i'n sôn amdano, y gwnes i gyfarfod ag ef yn eich etholaeth chi ddoe, Mike, yn gweithio i The Wallich ac yn helpu gyda'r holl waith da y maen nhw'n ei wneud. Mae Caffi Matt yn cael ei redeg gan ddyn ifanc rhagorol o'r enw Tom, yn annisgwyl. Yn Eglwys Sant Mathew y mae'r caffi a'i enw yw Caffi Matt, ac mae'n ganolfan galw heibio rhagorol i unrhyw un sy'n gysylltiedig â digartrefedd neu gymorth digartrefedd. Ac mae'n cynnig bwyd rhagorol, ac os ydych chi'n gallu talu amdano, fe gewch chi wneud hynny, ac os na allwch chi dalu amdano, yna fe allwch chi ei gael am beth bynnag y gallwch chi ei fforddio neu am ddim, ac mae hwn yn wasanaeth clodwiw iawn yr ydym ni'n ceisio ei ymestyn. Mae'n enghraifft dda iawn o fan cyfeillgar a chroesawgar, ond sydd hefyd yn eich galluogi i gael gafael ar yr holl ystod o wasanaethau niferus y gallai fod eu hangen arnoch i gael eich bywyd yn ôl ar y trywydd iawn. Felly, mae Caffi Matt yn enghraifft wych o enghreifftiau ledled Cymru lle mae llu o wasanaethau yn dod at ei gilydd, felly meddygon teulu, y nyrsys allgymorth, y bobl sy'n rhoi cymorth i'r rhai sy'n gaeth i gyffuriau ac yn camddefnyddio sylweddau, y bobl iechyd meddwl, pobl sy'n rhoi cymorth ar gyfer byw a bwyta yn iach, a chydberthynas - gallwch chi ddod o hyd iddyn nhw i gyd yng Nghaffi Matt. Rwy'n teimlo fel fy mod i am ddechrau canu cân roc, er mai 'Alison's Cafe' oedd enw'r gân honno rwy'n credu. Ond ni allaf i gymeradwyo digon y model hwnnw, ac mae'n gwneud gwaith da iawn yng nghanol Abertawe. O ran cyllid, ein grant cymorth tai ni yn ystod y flwyddyn ariannol ddiwethaf oedd yr un mwyaf hael i ni ei roi erioed, ac er gwaethaf y demtasiwn gan bob Aelod o'r Senedd i wneud hynny, nid wyf i am geisio rhagweld y gyllideb ddrafft, felly bydd yn rhaid i chi aros hyd nes y bydd fy nghyd-Aelod Rebecca Evans yn dweud mwy am y gyllideb nesaf. Ond rydym ni eisoes wedi cyrraedd y pwynt lle mae'r grant cymorth tai sydd gennym ni yr un mwyaf cefnogol a fu erioed. Ac o ran y diffiniad, ie, yn hollol, a dyna pam mae'r niferoedd wedi codi mewn modd mor syfrdanol. Nid yw hyn yn ymwneud â chysgu ar y stryd; mae hyn yn ymwneud ag unrhyw un nad oes ganddo gartref parhaol i fyw yn ddiogel ac yn iach ynddo.